**NOTĂ INFOMATIVĂ**

**la proiectul Hotărârii Guvernului cu privire**

**la crearea Agentiei pentru Supraveghere Tehnică**

**1.Condițiile ce au impus elaborarea proiectului și finalitățile urmărite.**

În urma constatării situaţiei nesatisfăcătoare în domeniul controlului de stat asupra activităţii de întreprinzător, Guvernul şi-a propus revizuirea cadrului normativ în domeniu în vederea atingerii unei eficienţe maxime a acestui instrument - controlul de stat, precum şi micşorarea constantă a presiunii asupra mediului de afaceri. Mai mult, acest obiectiv – reducerea poverii asupra agenţilor economici, în special prin scăderea numărului de controale, dar şi prin asigurarea proporţionalităţii acestora – este stabilit şi în Strategia reformei cadrului de reglementare a activităţii de întreprinzător pentru anii 2013-2020, aprobată prin Hotărârea Guvernului nr. 1021 din 16 decembrie 2013, în care s-a propus ameliorarea cadrului normativ şi legislativ, care reglementează controlul de stat.

În vederea realizării acestor obiective, la 23 septembrie 2016, Parlamentul a adoptat Legea nr. 230 pentru modificarea şi completarea unor acte legislative (în continuare – Legea nr. 230 din 23 septembrie 2016). Actul legislativ numit a adus mai multe modificări cadrului legislativ privind procedura controlului de stat asupra activităţii de întreprinzător. Suplimentar, însă, Legea nr. 230 din 23 septembrie 2016 a instituit şi **un nou sistem instituţional de control**, adică a revizuit totalitatea organelor cu drept de control de stat.

Pentru a asigura implementarea completă şi eficientă a prevederilor Legii nr. 230 din 23 septembrie 2016, s-a impus necesitatea reorganizării organelor de control în limita prevederilor noii anexe la Legea nr. 131 din 8 iunie 2012 privind controlul de stat al activităţii de întreprinzător.

Un grup de instituţii supuse reorganizării este constituit din instituţiile din domeniul siguranţei industriale, construcțiilor și urbanismului, geodeziei și cartografiei şi anume: Inspectoratului Principal de Stat pentru Supravegherea Tehnică a Obiectelor Industriale Periculoase, Inspecției de Stat în Construcții și Inspectoratului de Stat pentru Supravegherea Geodezică, Tehnică și Regim.

**Obiectivul** urmărit prin promovarea acestui proiect de act normativ este crearea unui singur organ de control în domeniul siguranţei industriale, construcțiilor și urbanismului, geodeziei și cartografiei, siguranței antiincendiare și protecției civile – **Agentia pentru Supraveghere Tehnică**, competentă în domeniile de control atribuite în competenţă prin noua anexă la Legea nr. 131 din 8 iunie 2012 privind controlul de stat al activităţii de întreprinzător, conform modificărilor aduse prin Legea nr. 230 din 23 septembrie 2016 în partea ce se referă la efectuarea controlul de stat al activităţii de întreprinzător.

Întru realizarea obiectivului trasat, a fost elaborat proiectul Hotărârii Guvernului cu privire la crearea Agentiei pentru Supraveghere Tehnică, prevederile căruia le expunem mai jos.

**2. Principalele prevederi ale proiectului și evidențierea elementelor noi.**

Conform proiectului hotărârii Guvernului, urmează a fi creată Agentia pentru Supraveghere Tehnică prin fuziunea (absorbția) următoarelor instituţii publice: Inspectoratului Principal de Stat pentru Supravegherea Tehnică a Obiectelor Industriale Periculoase, Inspecției de Stat în Construcții și Inspectoratului de Stat pentru Supravegherea Geodezică, Tehnică și Regim.

Urmare a fuziunii, patrimoniul, unităţile de personal stabilite în efectivul-limită şi bugetul pentru anul 2017 ale instituţiilor numite se vor transmite Agenţiei pentru Supraveghere Tehnică, aceasta fiind succesorul de drepturi și obligații al instituţiilor care fuzionează.

Personalul angajat al instituţiilor care fuzionează se transferă în Agenţia pentru Supraveghere Tehnică, cu respectarea prevederilor legislaţiei muncii. Acest fapt va asigura continuitatea funcţionării agenţiei nou-create.

Pentru reorganizarea propusă se oferă un termen de 2 luni, în limitele căruia urmează:

1) să se realizeze fuziunea instituţiilor numite, conform prevederilor Regulamentului cu privire la modul de transmitere a bunurilor proprietate publică, aprobat prin Hotărârea Guvernului nr. 901 din 31 decembrie 2015;

2) să se stabilească structura organizatorică a Agenţiei pentru Supraveghere Tehnică, astfel încât aceasta să curpindă:

- consiliul de soluționare a disputelor, conform prevederilor art. 30 alin. (5) din Legea nr. 131 din 8 iunie 2012 privind controlul de stat asupra activităţii de întreprinzător;

- subdiviziuni pentru siguranţa ocupaţională și pentru supravegherea pieței privind materialele de construcţie şi utilajele/obiectele industriale periculoase, subdiviziuni pentru analiza şi evaluarea riscurilor, şi de planificare a controalelor;

3) să se propună Guvernului spre aprobare:

- Regulamentul privind organizarea şi funcţionarea Agenţiei pentru Supraveghere Tehnică, precum şi modificările la celelalte acte normative care reglementează activitatea instituţiilor reorganizate şi care necesită a fi ajustate în conformitate cu reorganizările propuse de prezenta hotărâre;

- structura şi efectivul-limită ale Agenţiei pentru Supraveghere Tehnică.

Pentru a asigura organizarea operativă a Agenţiei pentru Supraveghere Tehnică şi funcţionalitatea acesteia, se prevede ca, în termen de 10 zile lucrătoare de la aprobarea efectivului-limită al agenţiei, conducătorul acesteia să aprobe statele de personal pentru instituţie.

Totodată, întru garantarea respectării termenelor indicate în proiectul actului normativ, pct. 7 al proiectului prescrie ca, imediat după publicarea prezentei hotărâri, dar nu mai târziu de 5 zile lucrătoare, conducătorii instituţiilor vizate de prezenta hotărâre vor preaviza personalul instituţiilor cu privire la reorganizare şi transfer, conform prevederilor legislaţiei muncii. Disponibilizarea salariaţilor care refuză transferul la Agenţia pentru Supraveghere Tehnică urmează să se facă în conformitate cu legislaţia muncii în vigoare.

Controlul asupra executării prezentei hotărîri se pune în sarcina viceprim-ministrului, ministrului economiei și ministrului dezvoltării regionale și construcțiilor.

**3. Fundamentarea economico-financiară.**

Implementarea prevederilor proiectului nu implică cheltuieli suplimentare de la bugetul de stat. Reorganizarea instituţiilor urmează să se facă în limita bugetelor deja aprobate pentru anul 2017.

**4. Impactul proiectului.**

Prevederile proiectului vor crea un sistem instituţional funcţional, optimizat şi consolidat în domeniile de competenţă, în special în partea ce se referă la atribuţiile în domeniul controlului de stat al activităţii de întreprinzător. Implicit, aprobarea prevederilor propuse va permite şi realizarea scopurilor Legii nr. 230 din 23 februarie 2016 – diminuarea sarcinii controalelor de stat asupra activităţii de întreprinzător, dar şi consolidarea capacităţilor funcţionale, promovarea unei viziuni unice în ceea ce privește controlul domeniilor siguranţei industriale, construcțiilor și urbanismului, geodeziei și cartografiei, siguranței antiincendiare și protecției civile.

**5.** **Modul de încorporare în sistemul actelor normative în vigoare**

Pentru asigurarea implementării prevederilor proiectului va fi necesară amendarea suplimentară a actelor normative care reglementează aspecte de structură, cât şi aspecte privind activitatea instituţiilor vizate de prezentul proiect de hotărâre de Guvern.

**Viceministru Vitalie IURCU**